text: I X.
  Iniquissimi autem & perditissimi illi, qui in Curiâ Pompejâ Caesare oppresso, tribusque supra viginti vulneribus confosso, caede tanti principis sese cruentavêre. Quanquam enim ea tempestate id facinus aliis pulcherrimum, aliis deterrimum videretur, ut legere est Taciti Annal. i. nobis tamen magna ratio est statuendi, eos ut improspere, ita quoque impie ac scelerate repetiisse veteris Reipub. libertatem. Neque aliter sentiendum persuadent quae ad necem Caesaris impulisse ejus percussores, tradit Suetonius. Non enim illa satis ostendunt tyrannidem in imperio Caesarem exercuisse: & boni civis est amare ac tueri praesentem qualemcunque Reipub. statum, etiamsi possit melior dari. Quod de principibus ille, de Rebuspub., licet undiquaque non optime sese habeant, affirmaverim; Non esse iis usui crebras mutationes.